Rahaf Mohammed al-Qunun pakeni perhettään Thaimaahan ja linnoittautui hotelliin.

Pääministeri Trudeau kertoo al-Qununin turvapaikkapäätöksestä videolla.

Kanada myönsi perjantaina turvapaikan saudiarabialaiselle Rahaf Mohammed al-Qununille, joka saapui viime viikonloppuna Kuwaitista Bangkokiin ja linnoittautui hotelliin. Al-Qunun pakeni perhettään ja pakkoavioliittoa.

Thaimaan viranomaiset uhkasivat aluksi karkottaa al-Qununin. Internetissä syntyneen myrskyn jälkeen näin ei kuitenkaan tapahtunut.

Al-Qunun lähti myöhään perjantaina lennolla kohti Torontoa turvapaikan varmistuttua. Aiemmin uumoiltiin, että Australia myöntäisi naiselle suojelun.

Kiristää Kanadan ja Saudi-Arabian suhteita

Kanadan pääministeri Justin Trudeau ilmoitti kuitenkin yllättäen, että al-Qunun on tervetullut Kanadaan.

– Kanada on ollut kannassaan yksiselitteinen: me puolustamme ihmisoikeuksia ja naisten oikeuksia kaikkialla maailmassa. Kun YK pyysi, että myöntäisimme al-Qununille turvapaikan, me suostuimme, Trudeau sanoi.

Rahaf Mohammed al-Qunun keskusteli Thaimaan maahanmuuttopoliisin ja YK:n pakolaisjärjestö UNHCR:n viranomaisen kanssa Bangkokissa maanantaina. EPA / AOP

Nuoren saudinaisen odotetaan saapuvan Torontoon lauantaina. Trudeaun päätöksen uskotaan kiristävät Kanadan ja Saudi-Arabian välejä. Kanada on jo aiemmin kritisoinut äänekkäästi Saudi-Arabian ihmisoikeustilannetta ja vaatinut mielipidevankien vapauttamista.

Saudi-Arabia on pysynyt viime aikoina kansainvälisen arvostelun kohteena ihmisoikeustilanteensa, Jemenin sodan ja toimittaja Jamal Khashoggin murhan vuoksi.

”Hän on onnellinen”

Thaimaan maahanmuuttopoliisin päällikkö Surachate Hakparn kertoi tiedotusvälineille, että al-Qunun nousi Torontoon lähteneeseen koneeseen Bangkokin kansainväliseltä lentoasemalta myöhään perjantai-iltana paikallista aikaa.

– Hän on nyt turvassa ja hyvässä fyysisessä ja henkisessä kunnossa. Hän on onnellinen, Surachate kuvaili uutistoimisto AFP:n mukaan.

Al-Qununin henki olisi voinut olla Saudi-Arabiassa vaarassa. Hän oli hylännyt islaminuskon, mikä on maassa rangaistava teko. Lisäksi hän kertoi perheensä uhanneen tappaa hänet. Nainen sai valtavasti tukea esitettyään hätähuutonsa Twitterissä.

Al-Qununin isä ja veli saapuivat Thaimaahan hakemaan häntä kotiin, mutta hän ei suostunut tapaamaan heitä. Surachaten mukaan kaksikon on määrä lentää takaisin kotimaahansa lauantaina.